বিশ্ব অর্থনৈতিক ফোরামের হিসেবে, ১৪৪টি দেশের মধ্যে নারীর ক্ষমতায়নে বাংলাদেশ অবস্থান ৪৭তম এবং দক্ষিণ এশিয়ায় প্রথম। নারীর রাজনৈতিক ক্ষমতায়নে ১৫৫টি দেশের মধ্যে বাংলাদেশের অবস্থান সপ্তম। আমরা দেখতে পাচ্ছি- বাংলাদেশে সশস্ত্র ও আইন-শৃৃঙ্খলা বাহিনীর মতো চ্যালেঞ্জিং পেশায় নারীরা অত্যন্ত দক্ষতার সাথে কাজ করে স্বীয় যোগ্যতার পরিচয় দিচ্ছেন সাহসিকতার সাথে। বিমান চালনা, সর্বোচ্চ আদালতের বিচারক, প্রশাসন, বিশ্ববিদ্যালয়ের উপাচার্য, রাষ্ট্রদূতের মতো উচ্চ পদগুলোতেও বাংলাদেশের নারীরা দক্ষতার সঙ্গে কাজ করছেন। জাতিসংঘ শান্তিরক্ষা মিশন, এভারেস্ট জয়ের পাশাপাশি দেশে-বিদেশে খেলাধুলাতেও সাফল্যের সাক্ষর রাখছে আমাদের নারীরা। এই তো কিছুদিন আগে- পাকিস্তানের নারী ফুটবলারদের জালে ১৭ গোল ঢুকিয়ে দিয়ে আকাশচুম্বী জয় ছিনিয়ে আনলেন আমাদের মেয়েরা।